
PATVIRTINTA                                                                     
Šakių rajono savivaldybės tarybos                                                                              
2021 m. gruodžio 23 d. sprendimu Nr. T-359 
                                         
ŠAKIŲ RAJONO SAVIVALDYBĖS ŠEIMOS TARYBOS NUOSTATAI

I SKYRIUS
BENDROSIOS NUOSTATOS

1. Šakių rajono savivaldybės šeimos tarybos (toliau – Šeimos taryba) nuostatai reglamentuoja prie Šakių rajono savivaldybės tarybos veikiančios šeimos tarybos funkcijas, teises ir darbo organizavimą.
2. Šeimos taryba – prie Šakių rajono savivaldybės tarybos visuomeniniais pagrindais veikiantis patariamasis kolegialus organas.
3. Šeimos taryba savo veikloje vadovaujasi Lietuvos Respublikos Konstitucija, Lietuvos Respublikos įstatymais, Nacionaliniu susitarimu dėl šeimai palankios aplinkos kūrimo, Savivaldybės tarybos veiklos reglamentu, Savivaldybės tarybos sprendimais, Savivaldybės mero potvarkiais, kitais teisės aktais ir šiais nuostatais.
4. Vykdydama savo veiklą šeimos taryba bendradarbiauja su valstybės ir savivaldybės institucijomis ir įstaigomis, nevyriausybinėmis organizacijomis, kurios dirba su šeimomis ar joms atstovauja.

II SKYRIUS
ŠEIMOS TARYBOS TIKSLAS IR FUNKCIJOS

5. Šeimos tarybos tikslas – padėti įgyvendinti savivaldybės funkcijas kuriant šeimai palankią aplinką savivaldybėje ir stiprinti bendradarbiavimą tarp savivaldybės institucijų ar įstaigų ir nevyriausybinių organizacijų, dirbančių su šeimomis ar joms atstovaujančių.
6. Siekdama įgyvendinti savo veiklos tikslą, šeimos taryba vykdo šias funkcijas:
6.1. analizuoja, stebi ir vertina savivaldybės teisės aktų, turinčių įtakos šeimų padėčiai savivaldybėje, rengimą ir įgyvendinimą;
6.2. teikia Savivaldybės tarybai pasiūlymus dėl:
6.2.1. savivaldybės prioritetų, susijusių su šeimai palankios aplinkos savivaldybėje kūrimu, nustatymo;
6.2.2. paslaugų ir infrastruktūros šeimai, nėščiosioms, vaikams (įskaitant žaidimų aikšteles kiemuose, vaikų priežiūros kambarius darbovietėse ir pan.) savivaldybėje plėtros;
6.2.3. teigiamo visuomenės požiūrio į šeimą stiprinimo;
6.2.4. šeimos socialinės gerovės ir materialaus saugumo užtikrinimo;
6.2.5. šeimos narių globos ir darbo derinimo;
6.2.6. saugios aplinkos šeimoje ir šeimai kūrimo ir stiprinimo;
6.2.7. viešųjų paslaugų šeimoms prieinamumo ir efektyvumo gerinimo;
6.2.8. kitų šeimoms aktualių klausimų;
6.3. teikia savivaldybės institucijoms ir įstaigoms pasiūlymus dėl veiksmų, kuriant šeimai palankią aplinką savivaldybėje tobulinimo;
6.4. kartą per metus informuoja Savivaldybės tarybą apie savo veiklą;
6.5. informuoja visuomenę apie šeimos tarybos tikslus ir veiklą;
6.6. vykdo kitas teisės aktų nustatytas funkcijas.

III SKYRIUS
ŠEIMOS TARYBOS TEISĖS

7. Šeimos taryba, vykdydama jai pavestas funkcijas, turi teisę:
7.1. dalyvauti Savivaldybės tarybos, Savivaldybės administracijos struktūrinių padalinių posėdžiuose, kuriuose svarstomi su šeima susiję klausimai;
7.2. gauti iš valstybės ir savivaldybės institucijų ir įstaigų informaciją šiuose nuostatuose numatytoms šeimos tarybos funkcijoms vykdyti;
7.3. kviesti į savo posėdžius valstybės ir savivaldybės institucijų ir įstaigų, nevyriausybinių organizacijų ir kitų įstaigų atstovus, nepriklausomus ekspertus;
7.4. organizuoti diskusijas savivaldybėje šeimoms aktualiais klausimais;
7.5. dalytis patirtimi su kitų savivaldybių šeimos tarybomis;
7.6. bendradarbiauti su kitomis savivaldybėje veikiančiomis patariamosiomis tarybomis.

IV SKYRIUS
ŠEIMOS TARYBOS DARBO ORGANIZAVIMAS

8. Šeimos taryba sudaroma ir jos sudėtis keičiama Savivaldybės tarybos sprendimu Savivaldybės tarybos kadencijos laikotarpiui.
9. Šeimos taryba sudaroma iš 12 narių: 6 šeimų organizacijų ir su šeimomis dirbančių organizacijų atstovai, 5 savivaldybės atstovai ir 1 Valstybės vaiko teisių apsaugos ir įvaikinimo tarnybos atstovas.
10. Šeimos tarybos pirmininkas, pavaduotojas ir sekretorius išsirenkamas pirmojo posėdžio metu. Jeigu šeimos tarybos pirmininku išrenkamas nevyriausybinių organizacijų atstovas, šeimos tarybos pirmininko pavaduotojas turi būti renkamas iš savivaldybės institucijų ar įstaigų atstovų, ir atvirkščiai.
11. Šeimos tarybos nario įgaliojimai nutrūksta, jeigu:
11.1. Šeimos tarybos narys atsistatydina savo noru;
11.2. nutrūksta jo darbo (tarnybos) santykiai atstovaujamoje savivaldybės institucijoje ar įstaigoje;
11.3. jis atšaukiamas jį delegavusios institucijos iniciatyva.
12. Pagrindinė Šeimos tarybos veiklos forma yra posėdžiai.
13. Šeimos tarybos posėdžiai šaukiami prireikus, bet ne rečiau kaip kas 3 mėnesiai. Posėdžius šaukia šeimos tarybos pirmininkas, kai jo nėra, – pirmininko pavaduotojas.
14. Šeimos tarybos darbui vadovauja Šeimos tarybos pirmininkas, kai jo nėra, – pirmininko pavaduotojas.
	15. Šeimos tarybos metu daromas garso įrašas, kuris laikomas posėdžio protokolu. Kai daromas garso įrašas, surašoma informacinė pažyma, kurioje nurodoma posėdžio data,  posėdžio pradžios ir pabaigos laikas, pavadinimas, pirmininkas, sekretorius, komiteto posėdyje dalyvaujantys Šeimos tarybos nariai ir kiti dalyviai, nurodoma posėdžio susirinkimo esmė (priedas). Surašyta informacinė pažyma įkeliama į Dokumentų valdymo sistemą (toliau - DVS) kartu su garso įrašu. Komisijos posėdžio informacinę pažymą pasirašo Šeimos tarybos pirmininkas ir sekretorius. Komiteto posėdžiams sekretoriauja ir už garso įrašo saugojimą atsako Šeimos tarybos sekretorius. 
16. Šeimos tarybos pirmininkas:
16.1. organizuoja Šeimos tarybos darbą ir atsako už jai pavestų funkcijų vykdymą;
16.2. nustato Šeimos tarybos posėdžio laiką ir vietą;
16.3. pasirašo dokumentus, susijusius su Šeimos tarybos veikla;
16.4. kontroliuoja šeimos tarybos pasiūlymų ir išvadų pateikimą Savivaldybės tarybai, kitoms savivaldybės institucijoms ir įstaigoms;
16.5. veikia Šeimos tarybos vardu, atstovauja jai Savivaldybės taryboje, kitose institucijose ir organizacijose arba įgalioja tai daryti kitus Šeimos tarybos narius;
16.6. prireikus duoda pavedimus kitiems Šeimos tarybos nariams.
17. Šeimos tarybos sekretorius:
17.1. kviečia Šeimos tarybos narius į pirmąjį posėdį per 1 mėnesį nuo Šeimos tarybos sudarymo;
17.2. informuoja Šeimos tarybos narius apie posėdžio laiką, vietą ir pateikia posėdžio darbotvarkę;
17.3. parengia ir pateikia Šeimos tarybai būtinus dokumentus svarstomu klausimu;
	17.4 daro posėdžio garso įrašą ir kartu su informacine pažyma įkelia į DVS;
17.5. pasirašo Šeimos tarybos posėdžio informacinę pažymą;
17.6. organizuoja Šeimos tarybos pasiūlymų ir išvadų pateikimą Savivaldybės tarybai, kitoms savivaldybės institucijoms ir įstaigoms.
18. Šeimos taryba sprendimus priima posėdyje dalyvaujančių narių balsų dauguma. Jeigu balsai pasiskirsto po lygiai, lemia šeimos tarybos pirmininko (kai jo nėra, – Šeimos tarybos pirmininko pavaduotojo) balsas. .
19. Šeimos tarybos sprendimai yra rekomendacinio pobūdžio.

V SKYRIUS
BAIGIAMOSIOS NUOSTATOS

20. Šeimos tarybos protokolai ir kiti dokumentai saugomi Lietuvos Respublikos dokumentų ir archyvų įstatymo ir kitų teisės aktų nustatyta tvarka ir terminais.
21. Šeimos tarybos darbą pagal poreikį techniškai aptarnauja savivaldybės administracija.
_________________________________

























			Šakių rajono savivaldybės Šeimos tarybos nuostatų 
priedas



ŠAKIŲ RAJONO SAVIVALDYBĖS ŠEIMOS TARYBOS

INFORMACINĖ PAŽYMA

________________   K-
             Data	              Nr. 


Komisijos posėdžio data:

Komisijos posėdžio pradžios ir pabaigos laikas: 

Komisijos posėdžio pavadinimas: 

Komisijos posėdžio pirmininkas: 

Komisijos posėdžio sekretorius:

Komisijos posėdyje dalyvaujantys komisijos nariai:

Komisijos posėdyje nedalyvavę komisijos nariai: 

Komisijos posėdyje dalyvaujantys kiti komisijos dalyviai:

Komisijos posėdžio susirinkimo esmė:





Komisijos posėdžio sekretorius	________________                            ______________			         (parašas)                                     (vardas, pavardė)


Komisijos posėdžio pirmininkas	________________                            ______________			         (parašas)                                     (vardas, pavardė)

